Det trenger ikke å koste skjorta å få litt reinere bil. I hvert fall ikke hvis rådyra rundt parkeringsplassen er på tilbudssida.

– Den sto der i rundt fem minutter. Slikka bildøra og tittet bort på oss, forteller Torvald Eriksen.

Han jobber her i Romerikes Blad, og rådyrvasken foregikk på parkeringsplassen utenfor avishuset på Kjeller.

– Det svinser fire-fem rådyr i skogholtet overfor her. Men det var bare denne éne som var tøff nok til å komme helt ned, forteller han.

Eriksen antar at rådyret var mer ute etter å sikre seg saltinnholdet i møkklaget på bilen, enn selve vaskejobben.

Det støtter RBs naturekspert, Hallgeir B. Skjelstad.

– Det er vanskelig å se noen annen grunn til slik oppførsel, enn at den var ute etter saltet, sier Skjelstad.

Ifølge Skjelstad er rådyr svært glade i salter og mineraler, men sier saltbehovet er mindre om vinteren enn ellers på året.

– Når det er lite tilgang til vann, er de ikke så ivrige etter salt, påpeker han.